**ДО**

**ОБЩИНСКИ СЪВЕТ**

**ГР. ЕЛХОВО**

**П Р Е Д Л О Ж Е Н И Е**

**от Християн Кускунов - Председател на Общински съвет - Елхово**

**ОТНОСНО:** Удължаване срока за подаване на документи за участие в конкурс за управител на „Медицински център №1-Елхово” ЕООД, освобождаване на временно изпълняващия длъжността управител на лечебното заведение и избиране на прокурист на дружеството.

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

В изпълнение на т. 2 от Решение № 107/11/5/ от 27.06.2024 г. на Общински съвет – Елхово на 15.07.2024 г. е сключен договор за възлагане управлението на „Медицински център №1-Елхово“ ЕООД с д-р Стоян Костадинов Габров - временно изпълняващ длъжността управител на лечебното заведение за срок до провеждане на конкурс и назначаване на управител, но за не повече от 6 месеца.

Междувременно с Решение № 140/13/16/ от 26.09.2024 г. Общински съвет – Елхово удължи срока за подаване на заявления за участие в конкурса за възлагане управлението на „Медицински център №1-Елхово” ЕООД с 30 календарни дни, считано от датата на публикацията на обявата в един местен вестник и на официалния сайт на Община Елхово.

Съобразно цитираното решение е публикувана обява във вестник „Елховска дума“ и на официалната интернет страница на общината в секция „Обяви и съобщения“ на 10.10.2024 г. В удължения 30-дневен срок за подаване на документи за участие в конкурсната процедура за управител на лечебното заведение отново няма подадено заявление за участие в конкурса.

Изтичащият шестмесечен срок на сключения с д-р Стоян Костадинов Габров договор за възлагане на управлението на 15.01.2025 г. и невъзможността за финализиране на процедурата за избор на управител на дружеството налага внасянето на настоящото предложение за избор на прокурист на „Медицински център №1-Елхово” ЕООД, както и удължаване срока за подаване на документи за участие в конкурса за възлагане управлението на търговското дружество.

До приключване на конкурсната процедура е необходимо да се осигури непрекъснатост на управлението и представителството на „Медицински център №1-Елхово” ЕООД. Бързото и ефективно решаване на този важен въпрос е чрез прилагане на предвидената в Търговския закон (ТЗ) правна възможност да бъде избран прокурист (търговски управител) на дружеството по смисъла на чл. 21 - чл. 25 от ТЗ.

Считам, че към настоящия момент, са налице сериозни мотиви и фактически основания за прокурист на „Медицински център №1-Елхово” ЕООД да бъде избран д-р Стоян Габров. Същият е добре запознат със спецификата на работата и проблемите в лечебното заведение, тъй като го управлява и представлява от 15.08.2014 г. до настоящия момент.Следва да се има предвид и обстоятелството, че липсата на управител на „Медицински център №1-Елхово” ЕООД ще затрудни работата на дружеството като единствено лечебно заведение за извършване на специализирана извънболнична помощ на територията на Община Елхово.

На основание чл. 21, ал. 1, т. 9 от ЗМСМА Общинският съвет приема решения за създаване, преобразуване и прекратяване на търговски дружества с общинско участие и избира представителите на общината в техните органи, а съгласно т. 23 решава и други въпроси от местно значение, които не са от изключителната компетентност на други органи.

В чл.147, ал.2 от Търговския закон е регламентирано, че едноличният собственик решава въпросите от компетентността на общото събрание, за които се съставя протокол в съответната за решенията на общото събрание форма. Съгласно чл. 21, ал. 1 от цитирания нормативен акт, прокуристът е физическо лице, натоварено и упълномощено от търговеца да управлява предприятието му срещу възнаграждение. Упълномощаването на прокуриста (прокура) трябва да бъде с нотариално заверени подписи и да се заяви от търговеца за вписване в търговския регистър заедно с образец от подписа на прокуриста.

Всичко това ми дава основания да предложа на Общински съвет – Елхово като орган, който упражнява правата на едноличния собственик на капитала на дружествата с общинско имущество, да приеме решение д-р Стоян Габров да бъде избрана за прокурист на „Медицински център №1-Елхово” ЕООД за срок до провеждане на конкурс съгласно действащото българско законодателство и назначаване на управител на дружеството.

Въз основа на гореизложеното предлагам Общинския съвет – Елхово да вземе следното:

**РЕШЕНИЕ:**

1. На основание чл. 21, ал. 1, т. 9 от ЗМСМА, чл. 63, ал. 3 от Закона за лечебните заведения, чл. 21, ал. 1 от ЗПП, чл. 69, ал. 2 от ППЗПП и чл. 22, ал. 1 и ал. 2 от Наредба № 4 за реда и условията за упражняване правата на Община Елхово в търговски дружества с общинско участие в капитала, в граждански дружества и за сключването на договори за съвместна дейност, Общински съвет-Елхово:

Удължава срока за подаване на заявления за участие в конкурса за възлагане управлението на „Медицински център №1-Елхово” ЕООД, открит с Решение № 107/11/5/ от 27.06.2024 г., с 30 календарни дни, считано от датата на публикацията на обявата в един местен вестник и на официалния сайт на Община Елхово.

1. При неподаване на заявления за участие в конкурса за възлагане управлението на „Медицински център №1-Елхово” ЕООД в срока по т. 1, Общински съвет-Елхово удължава срока за подаване на заявления за участие в конкурсната процедура с още 30 календарни дни, считано от датата на публикацията на обявата в един местен вестник и на официалния сайт на Община Елхово.
2. На основание чл. 21, ал. 1, т. 23 от ЗМСМА освобождава д-р Стоян Костадинов Габров като временно изпълняващ длъжността управител на „Медицински център 1-Елхово” ЕООД поради изтичане срока на сключения с него договор за управление, считано от вписване в търговския регистър на обстоятелството по т. 4 от настоящето решение, съгласно разпоредбата на чл. 24 от ТЗ.
3. На основание чл. 21, ал. 1, т. 9 от ЗМСМА и чл. 147, ал. 2, връзка с чл. 21, ал. 1 от ТЗ избира Стоян Костадинов Габров за прокурист (търговски управител) на „Медицински център 1-Елхово” ЕООД за срок до провеждане на конкурс съгласно действащото българско законодателство и назначаване на управител на дружеството, като му възлага да управлява и го упълномощава да представлява дружеството, считано от вписване в търговския регистър на обстоятелството, съгласно разпоредбата на чл. 24 от ТЗ.
4. Определя основно месечно възнаграждение на прокуриста на „Медицински център 1-Елхово” ЕООД в размер на………, считано от датата на вписване на прокуриста в Търговския регистър и платимо от средствата за работна заплата на лечебното заведение.
5. Одобрява и утвърждава предложения договор за прокура (съгласно Приложение № 1) и пълномощно на прокуриста (съгласно Приложение № 2), неразделна част от настоящото решение.
6. На основание чл. 23 от Търговския закон упълномощава председателят на Общински съвет – Елхово да сключи договор за прокура с избрания прокурист, с всички права по чл. 21 и чл. 22 от Търговския закон и му възлага да подпише пълномощно на прокуриста по чл. 21, ал. 1 от Търговския закон.
7. Възлага на избрания прокурист да предприеме необходимите действия за вписване на промените в обстоятелствата по партидата на дружеството съгласно настоящото решение в Търговския регистър и регистъра на юридическите лица с нестопанска цел към Агенция по вписванията.

Приложение:

Договор за прокура – Приложение № 1

Пълномощно на прокуриста – Приложение № 2

**ХРИСТИЯН КУСКУНОВ**

*Председател на ОбС Елхово*